**Bosna i Ukrajina, dvije šine istih tračnica**

Ako nekog u Sarajevu zaustavite na ulici i pitate šta misli o ratu u Ukrajini, on će vam reći kako misli da se u Ukrajini dešava skoro sve što se dešavalo u ratu u BiH.

Neko je na Twitteru napisao kako je rat u Ukrajini brzopotezna partija šaha u odnosu na rat u BiH, jer se u Ukrajini sve odvija u žestokom ritmu.

Nekoliko dan prije napada Rusije na Ukrajinu uradio sam intervju s mladim ukrajinskim piscem i on mi je rekao kako je cilj Rusije da u cjelosti osvoji Ukrajinu. Nije da mu nisam vjerovao ali mozak mi je podešen da i u najgore apokaliptično osjećanje unese zrno optimizma.

Milion posto je bilo jasno da će Rusija napasti, jer ne gradiš terenske ambulante za prihvat ranjenika, ako ideš samo na vojne vježbe. Ljudi koji ne poznaju mehanizme rata misle da je lako ugasiti ratnu mašineriju od 190k ljudi i hiljada tenkova, oklopnih vozila, artiljerije i logističke mehanizacije.

Ratni stroj se bio zahuktao. 24. februara pakao se otvorio nad Ukrajinom.

Upravo ovih dana je bilo obilježavanje 30. godišnjice od početka agresije i rata u BiH. Početak aprila uzima se kao *kamen međaš* od kojeg smo počeli novo računanje vremena (na ono prije, tokom i nakon katastrofe).

21. aprial 1992. počeo je napad na moj grad, na krajnjem zapadu Bosne.

Rat me je zatekao kao studenta. Vratio sam se iz Zagreba u svoj grad, jer sam znao da će rat uskoro početi, pošto je na samom početku aprila počeo napad srpskih regularnih i neregularnih falangi na gradove u istočnoj Bosni.

Gledao sam kako gore gradovi uz rijeku Drinu, prirodnu granicu između BiH i Srbije, iako se ta država tada zvala Savezna Republika Jugoslavija. Ali od Jugoslavije tu nije ostalo ni slovo J, jer su Slovenija, Hrvatska i BiH proglasile nezavisnost i otcjepljenje od SFRJ.

Sjedio sam pred kafićem Casablanca kada je počeo napad na Bosansku Krupu, grad mog odrastanja. Bio sam obučen u *leviske*, pernatu jaknu i adidaske. Pio sam pivo i slušao muziku na terasi kafića. Bilo je ugodno vrijeme ali negdje iza 18 sati počeo je artiljerijski napad. Tad sam shvatio šta znači sintagma: smrtni užas. Militanti stranke SDS, potpomognuti vojskom bivše JNA, napali su grad s okolnih brda.

Nisam bio ni dobrovoljac, niti sam bio mobilisan. Mi smo bili opkoljeni neprijateljskim snagama i s tog područja (koje će se poslije zvati *Bihaćki džep* ili Okrug Bihać) nije se moglo nigdje otići, osim ako si mogao letjeti. Uzeo sam pušku, jer su me istjerali iz mog stana, ulice i mog dijela grada. Savjest mi je nalagala da se borim.

Borio sam se 44 mjeseca. Jedanput sam teško ranjen u lijevo stopalo. Pola godine sam hodao na štakama. Bolovi su bili nekako izdržljivi, jer sam bio mlad i moje tijelo je imalo čeličnu snagu.

Sjećam se odlazaka u WC u posebnim invalidskim kolicima, koja su imala rupu na sjedištu za vršenje velike nužde. I patnje prilikom mokrenja, ali brzo sam se oporavio. Vratio sam se u jedinicu, na istu dužnost kao i prije ranjavanja. Bio sam komandir voda od 30 ljudi. Mogao sam nakon ranjavanja dobiti neko sigurnije mjesto u pozadini, ali nisam htio da čekam kraj rata u logističkoj jedinici. Htio sam da svojim borbenim umijećem doprinesem kraju rata, za koji nam se često činilo kako nikad neće završiti.

U ratu prestaje kucati hronometarsko vrijeme. Nosili smo satove na rukama ali oni su pokazivali besmisleno vrijeme. Nije bilo televizije, slušali smo radio, nije bilo novina. Bili smo odsječeni od ostatka naše zemlje i civilizovanog svijeta. Mala enklava iz koje se (prije rata) za 5 sati vožnje autom moglo stići do Beča. Sada smo živjeli kao da smo na kraju svijeta. Zato je vrijeme bilo nebitno. U nama je kucalo novo vrijeme, a to je ono vrijeme koje računaš od trenutka kada si postao izbjeglica. Kada se srušio tvoj idilični, građanski život. Nakon prvih trenutaka šoka, vrlo brzo smo prihvatili apokaliptični način života.

Ratno iskustvo nije nešto što želite imati. Niko to normalan ne želi. To je povratak u kameno doba. U vrijeme robno-novčane razmjene. U ratu si mogao prodati pastu za zube, kalodont, džepni nožić i onda se od tih novaca dobro napiti. Tako smo mi jednom uradili. Otišli smo u grad duboko iza linija, pili pivo i slušali kako Whitney Houston na MTV-ju pjeva *I will always love you*. Nije baš da smo bili njeni fanovi. Slušali smo *grunge*, a prije toga *new wave*, ali nas niko nije pitao za naš muzički ili kakav drugi urbani identitet.

Mi i nismo znali da smo za srpske nacionaliste oni Drugi, koje treba protjerati sa «srpske zemlje», pobiti, silovati i zatvarati u konclogore. U ljeto 1992., u gradu Prijedoru, pod okupacijom srpske vojske i policije, svi ljudi nesrpske nacionalnosti su morali nositi bijele trake na rukama; izvjesiti bijele čaršafe na prozore kuća i stanova. Genocid je tu počeo a završio se sudski dokazanim genocidom u Srebrenici u julu 1995.

Iako smo ja i moja porodica, moji saborci i sugrađani (kao izbjeglice, vojnici i civili) iskusili najveću moguću patnju i stradanje, nikad nisam sebi dozvolio da mrzim cijeli jedan narod. Mrzio sam samo ultranacionaliste i ratne zločince, ne i druge pripadnike srpskog naroda.

Morali smo se boriti za biološki opstanak. A kada se tako boriš onda nikad ne možeš biti poražen, jer nema jače *ideje* od ideje vlastitog života. Upravo sada se Ukrajinici bore na život i smrt. Kada si u poziciji da nemaš izgubiti ništa osim svog života, tada si najjači. Nemoguće je ubiti volju za životom. Naša životna snaga i volja za životom su bili neuništivi. Bili smo nesalomivi kao dijamanti. Plus smo imali mlada tijela, puna iskonske životne energije.

Konačno smo se u jesen 1995. vojno vratili u naš grad iz kojeg smo istjerani u proljeće 1992. Grad je bio uništen ali mi smo ga opet izgradili. Godinama nakon rata shvatiš da život nakon rata više nikad neće biti isti kao što je bio prije rata. Arkadijski život koji jednom izgubiš, više se ne može obnoviti.

Sve to u ovom trenutku nisu brige koje vode ljudi u Ukrajini. Oni se trenutno nadaju da će rat što prije završiti, ali rat ima svoju logiku, a ona nimalo nije slična ljudskoj.

Već prvog dana rata u Ukrajinu napisao sam na Twitteru kako će Rusi činiti ratne zločine, iako se tada nisu ni dešavali. Svakom ko je slušao i gledao gospodina Putina, tokom govora u kojem je priznao nezavisnost lažnih državica Luhanjska i Donjecka, moglo je biti jasno da će ubro uslijediti rat i teški zločini. Rekao je da je Ukrajina lažna država a Ukrajinci lažni narod.

Isto tako su Milošević i Karadžić govorili o BiH i Bošnjacima, da su lažni, i da ne zaslužuju postojanje. Te riječi su poslije pretvorene u najgore zločine na tlu Evrope nakon Drugog svjetskog rata. Nadam se da zločini ruske vojske neće nadmašiti zločine počinjene u mojoj državi.

Masakr koji je otkriven u gradiću Bucha, pored Kyiva, biće minoran naspram užasa koji će se desiti, ukoliko rat nastavi ovim tempom. Razmjere zločinâ u Mariupolju još ne znamo. Ukrajina je u stanju teškog šoka, jer je napadnuta dok su ljudi spavali. Noć uoči napada, ljudi su u Kyivu živjeli sasvim mirno. Ulice su bile pune ljudi, kafići krcati.

Kada te neko *iz čista mira* napadne, onda si u stanju čuđenja: ne vjeruješ u ono što ti se dešava. Istinske strahote i zločine ruske agresije na Ukrajinu otkrićemo nakon što rat završi. Sada je najbitnije da se ruska ratna mašina slomi i zaustavi u Ukrajini. Diktator razumije jedini jezik sile, njega politika tzv. *Appeasementa* dodatno ojačava.

Ukrajinski gradovi će biti izgrađeni iz praha i pepela. Cijela zemlja može uskrsnuti. Ono što se neće moći vratiti, to su poginuli ljudi. Te rane nikad ne zarastu, ali s njima se može živjeti. Vjerujem u ustrajnost i hrabrost ukrajinskih vojnika i građana. I u pobjedu života nad smrću.